
ls dies previs a la celebració del 
Dia de la Hispanitat, va haver- 
hi un intens degoteig de decla- 
racions per part de represen- 
tants del nacionalisme espanyol en què 
d'una manera o una altra menysprea- 
ven Llatinoamèrica i justificaven la con- 
questa i la colonització del continent: 
Aznar va dir que la llibertat i la civilit- 
zació van arribar a Amèrica amb el ca- 
tolicisme, Vargas Llosa va dir que els 
llatinoamericans voten malament, Toni 
Cantó va afirmar que Espanya havia 
alliberat els amerindis d'un poder «bru- 
tal, salvatge i fins i tot caníbal»... Arreu 
del món, fa dècades que les velles 
potències colonials han emprès un pro- 


cés d'estudi crític del propi passat, i 
d'autocrítica severa del propi comporta- 
ment, que sovint els ha duit a demanar 
perdó als nadius dels territoris que con- 
queriren. Es el que ha passat als EUA, a 
Austràlia, al Canadà, al Regne Unit... A 
Espanya, en canvi, no només no hi ha 
hagut autocrítica sinó que hi ha hagut 


eo 


A Espanya, en canvi, no només 
no hi ha hagut autocrítica sinó 
que hi ha hagut un rearmament 
nacionalista, un blanquejament 
del passat imperial 


un rearmament nacionalista, un blan- 
quejament del passat imperial i una ne- 
gació, per la via del victimisme para- 
noic, de totes les proves que demostren 
que el passat espanyol és ple de genoci- 


dis, abusos de poder, obscurantisme i 
violències de tota classe. Una de les te- 
sis del neoimperialisme espanyol, que 
en realitat no és gens nou, és que les ci- 
vilitzacions i tribus precolombines eren 
sanguinàries i jeràrquiques, que s'exter- 
minaven entre elles i que Espanya va 
salvar el continent de la barbàrie. Els 
que diuen això obvien que Espanya era 
igual de bàrbara, o més, que el conti- 
nent americà. Quan conqueriren Amèri- 
ca, els espanyols feia segles que mata- 
ven musulmans, tot just acabaven d'ex- 
pulsar els jueus del territori espanyol, 
la Inquisició infonia un terror supersti- 
ciós grotesc en la gent... A més, faltava 
poc perquè l'Espanya d'aquella època, 
igual que gran part d'Europa, es veiés 
atrapada en el remolí sagnant i llarguís- 
sim de les guerres de religió. Que els 
amerindis es mataven entre ells, dius, 
Abascal2 El menyspreu del nacionalis- 
me espanyol per Llatinoamèrica també 
els fa fer el ridícul sovint, com quan 
Ayuso va anar a Washington i es va 
mostrar sorpresa que Madrid no hi fos 
gaire coneguda. Els espanyols que la 
menyspreen farien bé d'entendre que, 
sense la situació geogràfica i la potència 
demogràfica de Llatinoamèrica, Es- 
panya i la llengua castellana avui serien 
insignificants al món. 


